सांग्रिला क्लब च्याम्पियन
सांग्रिला क्रिकेट क्लबले माछापुच्छ्रे क्रिकेट क्लबलाई २८ रनले पराजित गर्दै सोमबार कास्की जिल्ला क्लबस्तरीय छनोट प्रतियोगिता जितेको छ ।
पोखरा — सांग्रिला क्रिकेट क्लबले माछापुच्छ्रे क्रिकेट क्लबलाई २८ रनले पराजित गर्दै सोमबार कास्की जिल्ला क्लबस्तरीय छनोट प्रतियोगिता जितेको छ ।पोखरा रगंशाला क्रिकेट मैदानमा टस जितेर ब्याटिङ रोजेको सांग्रिलाले ३५.१ ओभर खेल्दै १ सय ४९ रनको स्कोर तयार पारेको थियो । सुदीप पौडेल र अरुण अधिकारीको महत्त्वपूर्ण साझेदारी तथा कप्तान विपीन खत्रीले कसिलो बलिङ गरेपछि माछापुच्छ्रे क्रिकेट क्लब १ सय २१ रनमा समेटियो ।विपिनले पूरै १० ओभरमा दुई मेडन राख्दै ४ विकेट लिए । माछापुच्छ्रेका भरपर्दा ब्याट्सम्यान कप्तान दीपेश खत्री र अभिषेक थापा सस्तैमा पेभेलियन फर्किएपछि जितबाट टाढिएको थियो । कप्तान विपीनले दीपेश र अभिषेकको विकेट लिएपछि माछापुच्छ्रे दबाबमा परेको थियो । दीपेशले ३९ बलमा २१ रनमात्रै जोडे ।पोखरा क्लबविरुद्ध उनले शतक बनाएका थिए । अभिषेक पनि सस्तैमा आउट हुँदा धराशायी बनेको माछापुच्छ्रेलाई अमृत गुरुङ र तेजेन्द्र घर्तीमगरले सम्हाल्ने प्रयास गरे । तर उनीहरूले पनि क्रमशः १९ र २१ रनमै क्रिज छोडेर गएपछि माछापुच्छ्रेले जितको आस मारिसकेको थियो । विकास क्षत्रीले ३ विकेट र सुदीप पौडेलले दुई विकेट लिए ।चौथो विकेटमा सुदीप पौडेल र अरुण अधिकारीले ६६ रनको साझेदारी गर्दै सम्मानजनक स्थितितर्फ बढाए । अरुणले ५८ बल खेल्दै ४ चौका र १ छक्कामा ३२ रन बनाए । सुदीपले ३९ रन जोड्नेक्रममा ७० बल खेल्दै ३ चौका हाने । कास्की जिल्ला क्रिकेट संघको आयोजनामा भएको प्रतिस्पर्धामा बेस्ट ब्याट्सम्यान अभिषेक थापा घोषित हुँदा बलरमा अमृत गुरुङ उत्कृष्ट भए । उदीयमान खेलाडी अभिषेक थापा भए भने म्यान अफ द सिरिजको पुरस्कार विपिन खत्रीले प्राप्त गरे ।